Správa o účasti verejnosti na tvorbe právnych predpisov

Verejnosť bola o príprave návrhu zákona, ktorým sa mení a dopĺňa zákon č. 56/2012 Z. z. o cestnej doprave v znení neskorších predpisov a ktorým sa dopĺňa zákon č. 461/2003 Z. z. o sociálnom poistení v znení neskorších predpisov informovaná prostredníctvom predbežnej informácie zverejnenej v informačnom systéme verejnej správy Slov-Lex (PI/2021/27) od 10. februára 2021 do 12. marca 2021. Zároveň informácia o konzultáciách bola zverejnená na webovom sídle Ministerstva hospodárstva SR https://www.economy.gov.sk/podnikatelske-prostredie/jednotna-metodika/prebiehajuce-konzultacie-a-predbezne-informacie
Konzultácie prebiehali v období od 10. 2. 2021 do 12.3. 2021. 

K predbežnej informácii verejnosť vzniesla jedno vyjadrenie.

Vyjadrenie verejnosť:	Vyhodnotenie:	
APZ (Asociácia priemyselných zväzov)

V rámci pripravovanej novely zákona si dovoľujeme dať návrh na úpravu najväčších povolených hmotností motorových vozidiel s piatimi a viacerými nápravami a na úpravu najväčších povolených hmotností jazdných súprav. Na Slovensku sú najväčšie povolené hmotnosti motorových vozidiel upravené vo Vyhláške Ministerstva dopravy a výstavby Slovenskej republiky č. 134/2018 Z.z., ktorou sa ustanovujú podrobnosti o prevádzke vozidiel v cestnej premávke (ďalej len ,,vyhláška“). Tieto najväčšie povolené hmotnosti sú zosúladené so Smernicou Rady 96/53/ES z 25. júla 1996, ktorou sa v spoločenstve stanovujú najväčšie prípustné rozmery niektorých vozidiel vo vnútroštátnej a medzinárodnej cestnej doprave a maximálna povolená hmotnosť v medzinárodnej cestnej doprave (,,ďalej len ,,Smernica“), ktorá tieto parametre upravuje v Prílohe I bode 2. Smernica v Článku 4 ods. 2 písm. a) dáva možnosť členským štátom povoliť prevádzku nákladných vozidiel alebo jazdných súprav pre vnútroštátnu prepravu tovaru, ktoré nespĺňajú niektoré charakteristiky stanovené v prílohe I bode 2 tejto Smernice. Toto ustanovenie Smernice teda dáva možnosť členským štátom povoliť vyššie najväčšie povolené hmotnosti motorových vozidiel pre vnútroštátnu prepravu tovaru ako je ustanovené v prílohe I Smernice a teda aj vo vyhláške. Na základe vyššie uvedeného navrhujeme zvýšenie najväčšej povolenej hmotnosti pre motorové vozidlá s piatimi a viacerými nápravami a pre jazdné súpravy vykonávajúce vnútroštátnu prepravu tovaru zo 40 t na 42 t. Návrh zmeny vyhlášky: 1. V § 5 sa za písm. d) vkladá nové písmeno e), ktoré znie: ,,e) motorových vozidiel s piatimi a viacerými nápravami vykonávajúcich vnútroštátnu prepravu...42,00 t,“ Doterajšie písmená e), f), g), h), i), j) sa označujú ako f), g), h), i), j), k). 2. V § 5 sa za písm. k) (pred zmenou uvedenou v bode 1. tohto návrhu písm. j)) sa vkladá nové písmeno l), ktoré znie: ,,l) jazdných súprav vykonávajúcich vnútroštátnu prepravu...42,00 t,“ Písmená l) a m) (pred zmenou uvedenou v bode 1. tohto návrhu ako písmená k) a l)) sa označujú ako m) a n). Odôvodnenie: Navrhovaná úprava najväčších povolených hmotností motorových vozidiel s piatimi alebo viacerými nápravami a najväčších povolených hmotností jazdných súprav zo 40 t na 42 t bude mať pozitívny vplyv na životné prostredie, pozitívny vplyv na podnikateľské prostredie a takisto pozitívny sociálny vplyv. Touto zmenou sa nemusia zvyšovať maximálne povolené tlaky na nápravy jazdných súprav. Taktiež je potrebné poukázať na okolité štáty, kde je povolená hmotnosť pre jazdné súpravy napríklad v Čechách pre vnútroštátnu prepravu vo výške 48 ton. Túto zmenu by veľmi uvítali dopravné firmy zaoberajúce sa prepravou dreva, železného šrotu a pod. ktorým celkovú hmotnosť jazdnej súpravy ovplyvňuje váha nadstavby a hydraulickej ruky. Zároveň by táto zmena napomohla vyriešiť problém s nedostatkom vodičov nakoľko by sa znížila potreba počtu vozidiel v dôsledku zvýšenia celkovej hmotnosti jazdných súprav. Navrhovanou zmenou by sa znížil počet prejazdov po cestných komunikáciách, čo bude mať pozitívny vplyv na životné prostredie, keďže by klesla spotreba paliva na tonu prepravovaného tovaru a takisto by sa znížila produkcia emisií CO2. Ďalším pozitívnym vplyvom by bol vplyv na podnikateľské prostredie, kde by sa takýmto opatrením zvýšila konkurencieschopnosť podnikateľských subjektov a ušetrené finančné prostriedky by mohli byť použité pri obnove vozových parkov s modernejšími a ekologickejšími motormi, čo by malo následný vplyv na životné prostredie.	

	

Táto pripomienka sa netýka zákona č. 56/2012 Z. z. o cestnej doprave v platnom znení. 
Vyhláška Ministerstva dopravy a výstavby Slovenskej republiky č. 134/2018 Z. z., ktorou  sa ustanovujú podrobnosti o prevádzke vozidiel v cestnej premávke je vykonávacím predpisom zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov, ktorá v súčasnosti nie je predmetom novelizácie.   

Zároveň od 17. mája 2021 do 4. júna 2021 sa konalo medzirezortné pripomienkové konanie, kde bola možnosť daný návrh zákona pripomienkovať. 
https://www.slov-lex.sk/legislativne-procesy/SK/LP/2021/241